ตลาดกลางคืนซื่อหลิน

ตลาดกลางคืนซื่อหลิน (จีน: 士林夜市; พินอิน: Shìlín Yèshì) เป็นตลาดกลางคืนในอำเภอซื่อหลิน ไทเป ประเทศไต้หวัน มักถูกมองว่าเป็นตลาดกลางคืนที่ใหญ่และมีชื่อเสียงที่สุดในเมือง ภาพรวม ตลาดกลางคืนแห่งนี้ประกอบด้วยสองส่วนที่ผสมผสานเข้าด้วยกัน ส่วนแรกเป็นส่วนที่เคยตั้งอยู่ในอาคารตลาดซื่อหลินเก่า ซึ่งประกอบด้วยร้านอาหารขนาดเล็กเป็นส่วนใหญ่ และอีกส่วนหนึ่งจะเป็นธุรกิจร้านค้าและร้านค้าที่ขายสินค้าอื่น ๆ ที่ไม่ใช่อาหารอื่น ศูนย์อาหารภายในตลาดใช้พื้นที่ 539 แผงและชั้นสองเป็นที่จอดรถสำหรับรถยนต์ 400 คัน นอกเหนือไปจากศูนย์อาหารแล้ว ถนนด้านข้างและตรอกซอกซอยยังเรียงรายไปด้วยร้านค้าต่าง ๆ ที่ตั้งอยู่บริเวณหน้าร้านและบริเวณริมถนน โดยพื้นที่นั้นจะมีโรงภาพยนตร์ ร้านวิดีโอ รวมถึงคาราโอเกะบาร์อย่างแพร่หลาย โดยธุรกิจและร้านค้าต่าง ๆ จะเริ่มเปิดบริการประมาณ 16.00 น. เช่นเดียวกับตลาดกลางคืนหลาย ๆ แห่งในไต้หวัน โดยในช่วง 20.00 - 23.00 น. จะเป็นช่วงที่มีผู้คนมากที่สุด เนื่องจากเหล่านักเรียนนักศึกษาต่างพากันกลับบ้าน และปิดบริการประมาณ 01.00 - 02.00 น. จำนวนนักท่องเที่ยวเพิ่มขึ้นในไม่กี่ปีที่ผ่านมาเนื่องจากมีการเปิดใช้ระบบรถไฟใต้ดินไทเป โดยตลาดกลางคืนแห่งนี้ตั้งอยู่ใกล้กับสถานีเจี้ยนถานทางสายสีแดง รวมทั้งตลาดสามารถมองเห็นได้จากบนชานชาลาของสถานีด้วย ประวัติการพัฒนา ตลาดกลางคืนแห่งนี้ตั้งอยู่ใกล้กับตำแหน่งเดิมของท่าเรือบริเวณแม่น้ำจีหลง โดยมักจะนำผลผลิตทางการเกษตรจากฟาร์มในซื่อหลินที่ถูกส่งไปยังท่าเรืออื่น ๆ เช่น ว่านหัว และต้าเต้าเฉิง มาขายในพื้นที่นี้ โดยตลาดนัดกลางคืนซื่อหลินแห่งนี้เริ่มสร้างตั้งแต่ปี พ.ศ. 2452 และเปิดบริการอย่างเป็นทางการในปี พ.ศ. 2456 ด้วยลูกค้าที่หลั่งไหลเข้ามา ก็เริ่มมีร้านค้าและร้านอาหารใหม่ ๆ มาเปิดบริการในบริเวณนี้ และได้กลายเป็นตลาดกลางคืนซื่อหลินในเวลาต่อมา ตลาดกลางคืนแห่งนี้ได้กลายเป็นตลาดกลางคืนที่มีขนาดใหญ่ที่สุดและรุ้จักกันมากที่สุดในไต้หวัน โดยเฉพาะในเรื่องของอาหารการกิน และเป็นสถานบันเทิงยามกลางคืนที่น่าสนใจสำหรับทั้งคนท้องถิ่นและผู้มาเยือน โครงสร้างเดิมของตลาดซื่อหลินถูกรื้อถอนเมื่อเดือนตุลาคม พ.ศ. 2545 โดยเทศบาลนครไทเป ด้วยเหตุผลด้านความปลอดภัย สุขาภิบาล และความกังวลเกี่ยวกับการเกิดไฟไหม้ โดยร้านอาหารและร้านค้าต่าง ๆ ที่เดิมตั้งอยู่ในโครงสร้างแห่งเก่าได้ถูกย้ายไปโครงสร้างแห่งใหม่ชั่วคราวที่อยู่ห่างออกไปประมาณไม่กี่ร้อยเมตร ซึ่งติดกับรถไฟใต้ดินไทเปสถานีเจี้ยนถาน แผนการปรับปรุงพื้นที่เริ่มขึ้นเมื่อปี พ.ศ. 2542 และเริ่มทำการปรับปรุงในปี พ.ศ. 2549 และกลับมาเปิดใหม่อีกครั้งในปี พ.ศ. 2554 การเดินทาง ตลาดกลางคืนซื่อหลินสามารถเข้าถึงได้ผ่านรถไฟใต้ดินไทเปสายสีแดง สถานีเจี้ยนถาน และรถโดยสารประจำทางบางสายที่มีบริการหยุดรถที่สถานีเจี้ยนถาน อาหารยอดนิยม ชานมไข่มุก (珍珠奶茶) ขนมปังปิ้ง (生煎包) ไก่ทอด (炸雞排) มะนาววุ้นอ้ายอฺวี้ (檸檬愛玉) หอยทอด (蚵仔煎) บะหมี่หอย (蚵仔麵線) ลูกอมถั่ว (花生糖) แซนด์วิชเนยถั่วและวุ้น (花生奶油和果凍三明治) ไส้กรอกใหญ่สอดไส้ไส้กรอกเล็ก (大腸包小腸) เต้าหู้เหม็น (臭豆腐) เท็มปุระแบบไต้หวัน (甜不辣) ดูเพิ่ม ตลาดกลางคืนในประเทศไต้หวัน รายการอ้างอิง แหล่งข้อมูลอื่น Taipei Travel Net เก็บถาวร 2011-07-21 ที่ เวย์แบ็กแมชชีน Guide to Shilin Night Market (Japanese) เก็บถาวร 2016-10-27 ที่ เวย์แบ็กแมชชีน Google Maps BBC Food-Ching He Huang